題龔嘉謀墨梅
作者：王質
朝代：宋

paragraphs: 梅花一枝復一枝，是邪非邪吾不知。
空堂慘淡寒寂寞，安得璀璨生光輝。
今朝朔雲覆江野，無乃雪花衝屋楣。
少定徐觀元不爾，壁上橫陳皆不飛。
摩挲零亂爭欲動，亟避又不來沾衣。
稍悟寒英著明縞，已信未信猶銜疑。
雖然是梅不是雪，亦豈人力攘天機。
伸脚欲下俄復縮，泠泠亦似奔湍溪。
忽聽簷牙啅林雀，紛紛驚下玉葳蕤。
鼻端三嗅定何有，蕭騷若有霜風吹。
乃是瀼溪小龔子，搦筆汎翰生清奇。
老杜見松被松嚇，王子見梅遭梅欺。
却憶西湖疏影裏，斷橋流水袖香歸。